Ujhelyi: Lázár hazudik
Az MSZP alelnöke szerint Lázár János miniszter hazudik, nem az európai baloldal, hanem a jobboldal akarja megbüntetni Magyarországot.
Ujhelyi István, aki európai parlamenti (EP-) képviselő is, csütörtökön ezt arra reagálva közölte, hogy Lázár János Miniszterelnökséget vezető miniszter egy budapesti konferencián azt mondta, az európai szocialisták a "fejükbe vették", hogy megpróbálják Magyarországot az Európai Unió szélére szorítani, azt szeretnék elérni, hogy a nemzeti érdekek képviseletében és szuverenitásban gondolkodó államokat "megregulázzák, letérdepeltetessék" vagy kiszorítsák. 

Az ellenzéki képviselő közleményében azt írta: Lázár János tudatosan hazudik és félrevezeti a nyilvánosságot, amikor egyfajta európai, baloldali összeesküvést fest fel Magyarországgal szemben. A miniszter kiszolgálja a kormány Európa-ellenes, oroszérdekű propagandáját - tette hozzá. A valóság az, hogy a Fidesz-kormány politikája miatt immár a keresztény-konzervatív Európai Néppárt vezetői és politikusai beszélnek Orbánék lehetséges kizárásáról - közölte. 

Ujhelyi István szerint a Fideszt is sorai között tudó néppárt szóvivője legutóbb már elképzelhetőnek tartotta a súlyos szankciókkal járó 7-es cikkely alkalmazását is Magyarországgal szemben, de a néppárti Jean-Claude Juncker bizottsági elnök is lépéseket sürget. Az MSZP-s politikus közölte, Magyarország helye az Európai Unióban van. A Fidesznek pedig a történelem szemétdombján - tette hozzá.
MSZP Ujhelyi István Lázár János